Til høringsparterne

|  |
| --- |
| **Kontor/afdeling**Center for Forsyning**Dato**11. maj 2017**J nr.** 2017-2484/TBQ & LOBJE |

**Høring over udkast til bekendtgørelse om indregning af driftsmæssige afskrivninger, henlæggelser til nyinvesteringer og med Energitilsynets tiltræden, forrentning af indskudskapital**

Energistyrelsen sender hermed vedlagte udkast til bekendtgørelse om indregning af driftsmæssige afskrivninger, henlæggelser til nyinvesteringer og med Energitilsynets tiltræden, forrentning af indskudskapital (herefter ”afskrivningsbekendtgørelsen”) i høring.

Afskrivningsbekendtgørelsen skal erstatte bekendtgørelse nr. 175 af 18. marts 1991 om driftsmæssige afskrivninger, henlæggelser til nyinvesteringer og forrentning af indskudskapital i følge lov om varmeforsyning samt bekendtgørelse nr. 596 af 8. juni 2007 om ændring af bekendtgørelse om driftsmæssige afskrivninger, henlæggelser til nyinvesteringer og forrentning af indskudskapital i følge lov om varmeforsyning.

**Baggrund og indhold**

Den 31. januar 2017 traf det uafhængige Energitilsyn i en konkret sag afgørelse om, at EnergiGruppen Jylland Varme A/S i priserne for varme kan indregne forrentning af indskudskapital for årene 2011 til 2017 på i alt 172 mio. kr. på nærmere fastsatte vilkår. Derudover har Energitilsynet oplyst, at 57 andre varmeforsyningsvirksomheder har ansøgt om en tilsvarende forrentning af indskudskapital.

Energi-, Forsynings- og Klimaministeriet vurderer, at Energitilsynets afgørelse kan føre til uhensigtsmæssige prisstigninger for de tilsluttede varmeforbrugere, hvis varmeforsyningsvirksomhederne indregner forrentning af indskudskapital efter tilsvarende principper, som Energitilsynet har anvendt i sin afgørelse af EnergiGruppen Jylland Varme A/S’ ansøgning om tilladelse til at indregne forrentning af indskudskapital. Det er ministeriets vurdering, at der samlet set kan være tale om anseelige beløb, som kan indregnes over en relativ kort periode.

Formålet med forslaget til ændring af afskrivningsbekendtgørelsen er at præcisere og afgrænse varmeforsyningsvirksomhedernes mulighed for at indregne forrentning af indskudskapital i varmepriserne.

Der er tale om en ændring, der hurtigst muligt skal forhindre, at lignende sager opstår i fremtiden, således at det med afskrivningsbekendtgørelsen sikres, at fjernvarmeforbrugerne med virkning for fremtidige ansøgninger om indregning af indskudskapital skærmes mod tilsvarende afgørelser.

Det sikres derfor med afskrivningsbekendtgørelsen, at indskudskapital kun kan forrentes over varmeprisen, hvis indskudskapitalen anvendes til brug for drift af virksomheden eller til investering i anlæg i virksomheden med henblik på levering af fjernvarme.

Energitilsynet kan efter § 6 i den gældende bekendtgørelse tillade, at varmeforsyningsvirksomhederne indregner en *rimelig* forrentning af indskudskapital i priserne for levering af fjernvarme.

Det vil i afskrivningsbekendtgørelsen blive fastsat, at det kun er den forrentning af indskudskapital, som anvendes til at drive eller investere i fjernvarmevirksomheden, som virksomheden kan indregne i fjernvarmeprisen.

Det indebærer samtidig, at såfremt virksomheden har en indskudskapital, som ikke anvendes til at drive eller investere i fjernvarmevirksomheden, kan forrentning af denne ikke indregnes i varmeprisen.

Energistyrelsen forventer i forlængelse af bekendtgørelsen at udarbejde en vejledning, der til brug for Energitilsynets sagsbehandling nærmere præciserer, i hvilke tilfælde Energitilsynet kan lægge til grund, at indskudskapital anvendes til at drive eller investere i en given fjernvarmevirksomhed.

Vejledningen vil nærmere beskrive, efter hvilken metode Energitilsynet skal opgøre den indskudskapital, der indgår i selskabets drift eller som finansierer investeringer i fjernvarmevirksomheden, og som virksomheden efter bekendtgørelsens § 6 kan ansøge om tilladelse til at indregne en forrentning af.

Metoden skal sikre, at der kun kan opnås forrentning af anvendt indskudskapital fastsat som det laveste beløb opgjort, med udgangspunkt i varmeforsyningsvirksomhedens regnskab anmeldt til Energitilsynet, på én af følgende tre måder:

1) Virksomhedens forrentningsgrundlag uden ikke-opkrævet forrentning. Ikke-opkrævet forrentning er pr. definition ikke til rådighed i virksomheden og kan derfor ikke betragtes som anvendt indskudskapital.

2) Forrentning af indskudskapital begrænses til den kapital, der er nødvendig for at finansiere virksomhedens investeringer plus en begrænset driftskapital. I praksis opgøres dette som (a) virksomhedens nedskrevne anlægssum tillagt (b) 2 pct. af virksomhedens nødvendige omkostninger (driftskapital). En stor del af finansieringsbehovet dækkes af forskellige typer af lånekapital (bankgæld, langfristet gæld, lån i koncernforbundne selskaber osv.) og derfor fratrækkes denne lånekapital derfor kapitalbehovet. Kapitalbehovet fratrukket lånekapital udgør den ”anvendte indskudskapital”.

3) En stor indestående ikke-anvendt likviditet betragtes som en overkapitalisering. Derfor bliver indskudskapitalen i denne beregning renset for store mængder ikke anvendt likviditet. Som ovenfor tillades virksomheden at have en driftskapital på 2 pct. af de nødvendige omkostninger. Derudover tillades virksomheden at have indestående likviditet fra henlæggelser. Eventuel øvrig overskydende likviditet fratrækkes den indestående opkrævede indskudskapital ved beregning af ”anvendt indskudskapital”, idet den betragtes som ikke-anvendt kapital.

De ovennævnte metoder vil blive beskrevet i vejledningen til brug for det konkrete tilsynsarbejde. Vejledningen skal anvise, hvordan Energitilsynet i sin sagsbehandling skal fastlægge den andel af fjernvarmevirksomhedens indskudskapital der anvendes i fjernvarmevirksomheden.

Ud over ovennævnte ændring videreføres bekendtgørelsens øvrige regler i vid udstrækning, idet der dog er foretaget enkelte sproglige justeringer, ligesom der er foretaget mindre indholdsmæssige tilpasninger og konsekvensrettelser i forhold til den gældende bekendtgørelse, der er udstedt i 1991.

Samtlige ændringer der er foretaget i afskrivningsbekendtgørelsen i forhold til den gældende bekendtgørelse fremgår af vedlagte skema.

**Høringsfrist**

Høringssvar vedrørende udkast til afskrivningsbekendtgørelsen kan fremsendes pr. e-mail til ens@ens.dk med kopi til Celia Ardal på e-mail: cap@ens.dk

**senest mandag den 15. maj 2017, kl. 14.00**.

Energi-, Forsynings- og Klimaministeriets skal beklage den korte høringsfrist.

Spørgsmål kan rettes til Lotte Bjergaard Jensen, tlf.nr. 33 92 76 09 eller Thomas Bjerring Qvist, tlf.nr. 33 92 68 26. Spørgsmål af økonomisk karakter kan rettes til Christian van Maarschalkerweerd på tlf.nr. 25 72 82 96.

Det bemærkes, at eventuelle høringssvar vil blive oversendt til Folketingets Energi-, Forsynings- og Klimaudvalg.

Med venlig hilsen

Thomas Bjerring Qvist